BEGRUNDELSE

1. BAGGRUND FOR FORSLAGET

For at sikre den nødvendige retssikkerhed og ensartethed i det indre marked bør Det Blandede EØS-udvalg indarbejde al relevant EU-lovgivning i EØS-aftalen så hurtigt som muligt efter vedtagelsen.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Forslaget til Det Blandede EØS-udvalgs afgørelse (knyttet som bilag til forslaget til Rådets afgørelse) tager sigte på at ændre bilag II (tekniske forskrifter, standarder, prøvning og certificering) til EØS-aftalen.

Mere konkret tager denne ændring sigte på indarbejdning af forordning (EF) nr. 764/2008 om procedurer for anvendelsen af visse nationale tekniske forskrifter på produkter, der markedsføres lovligt i en anden medlemsstat, forordning (EF) nr. 765/2008 om kravene til akkreditering og markedsovervågning i forbindelse med markedsføring af produkter og afgørelse nr. 768/2008/EF om fælles rammer for markedsføring af produkter.

Der foreslås en tilpasning for Liechtenstein for så vidt angår forordning (EF) nr. 764/2008. Det Blandede EØS-udvalgs afgørelse nr. 97/2007 fritog Liechtenstein for anvendelse af bilag I, kapitel XII og XXVII i bilag II og protokol 47 til EØS-aftalen, så længe landbrugsaftalen mellem EU og Schweiz finder anvendelse på Liechtenstein. Liechtenstein ønsker derfor at blive fritaget for forordning (EF) nr. 764/2008 for disse produkter.

Liechtenstein skal for så vidt angår forordning (EF) nr. 765/2008 kunne få adgang til Schweiz' akkrediteringsorgan for de produktsektorer, der er omfattet af aftalen mellem Det Europæiske Fællesskab og Det Schweiziske Forbund om gensidig anerkendelse af overensstemmelsesvurdering, og for hvilke EU's krav og de schweiziske krav anses for at være identiske, jf. artikel 1, stk. 2 og 3, i denne aftale. For produkter, der ikke har oprindelse i EØS, og som eksporteres fra Liechtenstein til en anden EØS-stat, kan der være behov for at kontrollere produkter ved grænsen for at sikre, at de er i overensstemmelse med EØS-lovgivningen på grund af Liechtensteins regionale union med Schweiz, hvor Liechtenstein eventuelt har anvendt schweiziske tekniske bestemmelser og standarder.

Eftersom afgørelse nr. 768/2008/EF omhandler fremtidig lovgivning, understreger den foreslåede tekst det forhold, at EØS-relevansen for alle retsakter vurderes individuelt, og at indarbejdelsen af én retsakt ikke berører indarbejdelsen af andre.

3. FORSLAGETS JURIDISKE ASPEKTER

I henhold til artikel 1, stk. 3, i Rådets forordning (EF) nr. 2894/94 om visse gennemførelsesbestemmelser til EØS-aftalen fastlægger Rådet på forslag af Kommissionen den holdning, som skal indtages på Unionens vegne til sådanne afgørelser.

Kommissionen forelægger udkastet til Det Blandede EØS-udvalgs afgørelse til vedtagelse i Rådet som Unionens holdning. Kommissionen håber at kunne forelægge forslaget i Det Blandede EØS-udvalg snarest muligt.

2012/0103 (NLE)

Forslag til

RÅDETS AFGØRELSE

om den holdning, som Den Europæiske Union skal indtage i Det Blandede EØS-udvalg vedrørende en ændring af bilag II (Tekniske forskrifter, standarder, prøvning og certificering) til EØS-aftalen

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 43, stk. 2, stk. artikel 114, stk. 1, og artikel 207, stk. 2, sammenholdt med artikel 218, stk. 9,

under henvisning til Rådets forordning (EF) nr. 2894/94 af 28. november 1994 om visse gennemførelsesbestemmelser til aftalen om Det Europæiske Økonomiske Samarbejdsområde[1], særlig artikel 1, stk. 3,

under henvisning til forslag fra Europa-Kommissionen, og

ud fra følgende betragtninger:

(1) Europa-Parlamentets og Rådets forordning (EF) nr. 764/2008 af 9. juli 2008 om procedurer for anvendelsen af visse nationale tekniske forskrifter på produkter, der markedsføres lovligt i en anden medlemsstat, og om ophævelse af beslutning nr. 3052/95/EF skal indarbejdes i aftalen.

(2) Europa-Parlamentets og Rådets forordning (EF) nr. 765/2008 af 9. juli 2008 om kravene til akkreditering og markedsovervågning i forbindelse med markedsføring af produkter og om ophævelse af Rådets forordning (EØF) nr. 339/93 skal indarbejdes i aftalen.

(3) Europa-Parlamentets og Rådets afgørelse nr. 768/2008/EF af 9. juli 2008 om fælles rammer for markedsføring af produkter og om ophævelse af Rådets afgørelse 93/465/EØF skal indarbejdes i aftalen.

(4) Afgørelse nr. 768/2008/EF fastsætter fælles principper og referencebestemmelser til fremtidig lovgivning, der harmoniserer betingelserne for markedsføring af produkter, og en referencetekst for eksisterende lovgivning.

(5) Forordning (EF) nr. 764/2008 ophæver Europa-Parlamentets og Rådets beslutning (EF) nr. 3052/95, der er indarbejdet i aftalen, og som derfor skal slettes fra aftalen.

(6) Forordning (EF) nr. 765/2008 ophæver Rådets forordning (EØF) nr. 339/93, der er indarbejdet i aftalen, og som derfor skal slettes fra aftalen.

(7) Afgørelse 2008/768/EF ophæver Rådets afgørelse 93/465/EØF, der er indarbejdet i aftalen, og som derfor skal slettes fra aftalen.

(8) Bilag II til EØS-aftalen bør derfor ændres i overensstemmelse hermed.

(9) Unionens holdning i Det Blandede EØS-udvalg bør baseres på det udkast til afgørelse, der er knyttet til nærværende afgørelse —

VEDTAGET DENNE AFGØRELSE:

Artikel 1

Den holdning, som Den Europæiske Union skal indtage i Det Blandede EØS-udvalg til den foreslåede ændring af bilag II (Tekniske forskrifter, standarder, prøvning og certificering) til EØS-aftalen, baseres på det udkast til Det Blandede EØS-udvalgs afgørelse, der er vedlagt nærværende afgørelse.

Artikel 2

Denne afgørelse træder i kraft på dagen for dens vedtagelse.

Udfærdiget i Bruxelles, den .

På Rådets vegne

Formand

UDKAST

DET BLANDEDE EØS-UDVALGS AFGØRELSE Nr. …/2012

af …

om ændring af bilag II (Tekniske forskrifter, standarder, prøvning og certificering) til EØS-aftalen

DET BLANDEDE EØS-UDVALG HAR —

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde ("aftalen"), særlig artikel 98, og

ud fra følgende betragtninger:

(1) Bilag II til aftalen blev ændret ved Det Blandede EØS-udvalgs afgørelse nr. ... af …[2].

(2) Europa-Parlamentets og Rådets forordning (EF) nr. 764/2008 af 9. juli 2008 om procedurer for anvendelsen af visse nationale tekniske forskrifter på produkter, der markedsføres lovligt i en anden medlemsstat, og om ophævelse af beslutning nr. 3052/95/EF[3] skal indarbejdes i aftalen.

(3) Europa-Parlamentets og Rådets forordning (EF) nr. 765/2008 af 9. juli 2008 om kravene til akkreditering og markedsovervågning i forbindelse med markedsføring af produkter og om ophævelse af Rådets forordning (EØF) nr. 339/93[4] skal indarbejdes i aftalen.

(4) Europa-Parlamentets og Rådets afgørelse nr. 768/2008/EF af 9. juli 2008 om fælles rammer for markedsføring af produkter og om ophævelse af Rådets afgørelse 93/465/EØF[5] skal indarbejdes i aftalen.

(5) Afgørelse nr. 768/2008/EF fastsætter fælles principper og referencebestemmelser til fremtidig lovgivning, der harmoniserer betingelserne for markedsføring af produkter, og en referencetekst for eksisterende lovgivning.

(6) Forordning (EF) nr. 764/2008 ophæver Europa-Parlamentets og Rådets forordning (EF) nr. 3052/95[6], der er indarbejdet i aftalen, og som derfor skal slettes fra aftalen.

(7) Forordning (EF) nr. 765/2008 ophæver Rådets forordning (EØF) nr. 339/93[7], der er indarbejdet i aftalen, og som derfor skal slettes fra aftalen.

(8) Afgørelse 2008/768/EF ophæver Rådets afgørelse 93/465/EØF[8], der er indarbejdet i aftalen, og som derfor skal slettes fra aftalen.

(9) Bilag II til EØS-aftalen bør derfor ændres i overensstemmelse hermed —

VEDTAGET DENNE AFGØRELSE:

Artikel 1

I kapitel XIX i bilag II til aftalen foretages følgende ændringer:

1. Punkt 3b (Rådets forordning (EØF) nr. 339/93) affattes således:

"32008 R 0765: Europa-Parlamentets og Rådets forordning (EF) nr. 765/2008 af 9. juli 2008 om kravene til akkreditering og markedsovervågning i forbindelse med markedsføring af produkter og om ophævelse af Rådets forordning (EØF) nr. 339/93 (EUT L 218 af 13.8.2008, s. 30).

Bestemmelserne i forordningen gælder i forbindelse med denne aftale med følgende tilpasninger:

a) I artikel 4 tilføjes følgende sidst i stk. 2:

"Liechtenstein skal også kunne få adgang til Schweiz' nationale akkrediteringsorgan for de produktsektorer, der er omfattet af aftalen mellem Det Europæiske Fællesskab og Det Schweiziske Forbund om gensidig anerkendelse af overensstemmelsesvurdering, og for hvilke EU's krav og de schweiziske krav anses for at være identiske, jf. artikel 1, stk. 2 og 3, i denne aftale".

b) Produkter, der eksporteres fra Liechtenstein til andre kontraherende parter, kan underkastes grænsekontrol i henhold til artikel 27-29."

2. Punkt 3d (Rådets afgørelse 93/465/EØF) affattes således:

"32008 D 0768: Europa-Parlamentets og Rådets afgørelse nr. 768/2008/EF af 9. juli 2008 om fælles rammer for markedsføring af produkter og om ophævelse af Rådets afgørelse 93/465/EØF (EUT L 218 af 13.8.2008, s. 82)."

3. Punkt 3f (Europa-Parlamentets og Rådets beslutning 3052/95/EF) affattes således:

"32008 R 0764: Europa-Parlamentets og Rådets forordning (EF) nr. 764/2008 af 9. juli 2008 om procedurer for anvendelsen af visse nationale tekniske forskrifter på produkter, der markedsføres lovligt i en anden medlemsstat, og om ophævelse af beslutning nr. 3052/95/EF (EUT L 218 af 13.8.2008, s. 21).

Bestemmelserne i forordningen gælder i forbindelse med denne aftale med følgende tilpasninger:

Forordningen anvendes kun på produkter, der er omfattet af artikel 8, stk. 3, i aftalen.

Forordningen finder ikke anvendelse på Liechtenstein for så vidt angår produkter, der er omfattet af bilag I, kapitel XII og XXVII i bilag II og protokol 47 til aftalen, så længe anvendelsen af aftalen mellem Det Europæiske Fællesskab og Det Schweiziske Forbund om handel med landbrugsprodukter også omfatter Liechtenstein."

4. Følgende indsættes i punkt 3h (Europa-Parlamentets og Rådets direktiv 2001/95/EF):

", som ændret ved:

- 32008 R 0765: Europa-Parlamentets og Rådets forordning (EF) nr. 765/2008 af 9. juli 2008 (EUT L 218 af 13.8.2008, s. 30)."

Artikel 2

Den islandske og norske udgave af forordning (EF) nr. 764/2008 og (EF) nr. 765/2008 og beslutning 2008/768/EF, der offentliggøres i Den Europæiske Unions Tidendes EØS-tillæg, er begge autentiske.

Artikel 3

Denne afgørelse træder i kraft den …., forudsat at alle meddelelser er indgivet til Det Blandede EØS-udvalg, jf. aftalens artikel 103, stk. 1*.

Artikel 4

Denne afgørelse offentliggøres i Den Europæiske Unions Tidendes EØS-afsnit og EØS-tillæg.

Udfærdiget i Bruxelles, den

På Det Blandede EØS-udvalgs vegne

Formand Sekretærer for Det Blandede EØS-udvalg

[1] EFT L 305 af 30.11.1994, s. 6.

[2] EUT L …

[3] EUT L 218 af 13.8.2008, s. 21.

[4] EUT L 218 af 13.8.2008, s. 30.

[5] EUT L 218 af 13.8.2008, s. 82.

[6] EFT L 321 af 30.12.1995, s. 1.

[7] EFT L 40 af 17.2.1993, s. 1.

[8] EFT L 220 af 30.8.1993, s. 23.

* [Ingen forfatningsmæssige krav angivet.] [Forfatningsmæssige krav angivet.]